'कश्मीर अंदरूनी मसला, पाक अपनी समस्याएं सुलझाए' - BBC News हिंदी
'कश्मीर अंदरूनी मसला, पाक अपनी समस्याएं सुलझाए'
http://www.bbc.com/hindi/international/2016/09/160906_india_pakistan_high_commission_as
पाकिस्तान में भारत के उच्चायुक्त गौतम बम्बावाले ने कहा है कि कश्मीर भारत का अंदरूनी मसला है और पाकिस्तान को दूसरे देशों की समस्याओं की ओर देखने से पहले अपनी समस्याओं पर ध्यान केंद्रित करना चाहिए.
भारत के उच्चायुक्त ने कहा, "जो शीशे के घरों में रहते हैं, उन्हें और लोगों पर पत्थर नहीं फेंकने चाहिए. भारत और पाकिस्तान दोनों देशों में समस्याएँ हैं और आपको (पाकिस्तान को) अपनी प्रॉब्लम्स को सुलझाने पर ध्यान देना चाहिए, इससे पहले कि आप और लोगों की समस्याओं की बात करें."
पीटीआई के मुताबिक कराची में काउंसिल ऑफ़ फ़ॉरन रिलेशन्स के एक कार्यक्रम में उन्होंने ये सोमवार को कहा.
ग़ौरतलब है कि समाचार एजेंसी पीटीआई के मुताबिक भारतीय उच्चायुक्त का मंगलवार को कराची चेंबर ऑफ़ कमर्स एंड इंडस्ट्री में तय कार्यक्रम रद्द कर दिया गया है.
उच्चायुक्त ने बलूचिस्तान पर बात करते हुए सोमवार को कहा था, "प्रधानमंत्री ने 15 अगस्त के भाषण में केवल उन्हें मिलने वाले संदेशों का ज़िक्र किया था. भारत सरकार कहती आई है, आएं साथ काम करें और आतंकवाद से निजात पाएं, जो केवल पाकिस्तान ही नहीं, भारत और विश्व के लिए भी सिरदर्द है."
ये पूछे जाने पर कि क्या भारतीय प्रधानमंत्री पाकिस्तान में नवंबर में होने वाले सार्क शिखर सम्मेलन में भाग लेंगे, उन्होंने कहा था कि प्रधानमंत्री मोदी सार्क सम्मेलन में भाग लेने के इच्छुक हैं.
पाक: मोदी की 'तारीफ़' पर गद्दारी का मुकदमा!
बलूचिस्तान में बुगटी की बरसी पर हड़ताल